**טליט תקשורת** (באנגלית: ‏**Telit Communications PLC**) היא חברה רב לאומית, העוסקת בפיתוח וייצור מערכות תקשורת עבור יישומי האינטרנט של הדברים ותקשורת בין מכונה למכונה (M2M). מניות החברה נסחרות בבורסה לניירות ערך בלונדון.

היסטוריה
--------

### הקמת החברה והנפקה

טליט הוקמה בשנת 1986 בעיר טריאסט באיטליה בשם Telital, כחברה שסיפקה שירותי פיתוח הנדסי לחברות תקשורת רב לאומיות. בשנת 1997 החברה החלה לייצר מוצרים לתעשיית התקשורת הסלולרית, תחת שם המותג שלה. והחלה לספק מכשירי טלפון ניידים לחברת טלקום איטליה. בתחילת שנות ה-2000 סיפקה החברה חסות לקבוצת הכדורסל פלקנסטרו טריאסטה.

בשנת 2002, נרכשה טליט על ידי דאי טלקום, חברת בת של פולאר השקעות מישראל, תמורת 10 מיליון אירו. דאי טלקום הוקמה בישראל בשנת 2000 כחברה לשיווק מכשירי טלפון ניידים מתוצרת חברת יונדאי הקוריאנית, אותם סיפקה בעיקר לחברת פלאפון תקשורת. בנוסף גייסה החברה 15 מיליון אירו מקרן ההשקעות של קבוצת אדמונד דה רוטשילד, הגיוס נעשה לפי שווי של 75 מיליון אירו. לאחר הרכישה החלה דאי טלקום לשווק את המכשירים של טליט, בין היתר חתמה על עסקת מכשירים גדולה, בהיקף של עשרות מיליוני שקלים עם פלאפון, וגם המשיכה לספק מכשירי טלפון ניידים לחברת טלקום איטליה. בנוסף החלה לשווק גם את הטלפונים הניידים של אלקטל בישראל באופן בלעדי, לאחר חברת יונדאי החליטה למכור את קו ייצור הטלפונים ולצאת מהתחום.

מיזם נוסף שהקימה החברה, היה שירות בפריסה ארצית להטענת יתרה של טלפונים ניידים הפועלים בתוכנית פריפייד, בשותפות שווה עם החברות ריטליקס וליפמן הנדסה אלקטרונית
בשנת 2005 עקפה טליט את סאני, יבואנית סמסונג, בהיקף המכירות לפלאפון וסיפקה כ-270 אלף מכשירים (שהיו כ-50% מסך רכישות המכשירים שביצעה פלאפון באותה שנה).

במרץ 2005, הנפיקה את מניותיה בבורסת AIM, בורסת משנה לחברות הזנק של הבורסה לניירות ערך בלונדון, וגייסה כ-8 מיליון דולר לפי שווי חברה של 32 מיליון דולר.

### שינוי במיקוד העסקי

לאחר ההנפקה שינתה החברה את המיקוד העסקי שלה את השליטה בפעילות החברה בישראל בתחום מכשירי הקצה (דאי טלקום) תמורת כ-6.5 מיליון אירו. המפעל באיטליה הפסיק לייצר טלפונים ניידים והתרכז בייצור מודולים להעברה סלולרית של נתונים, בעיקר עבור קריאה מרחוק של מוני חשמל, מודולים המעבירים את נתוני הצריכה. ופתרונות דוגמת מערכת המאפשרת לברז מים בשדה להעביר נתונים על כמות המים העוברת בו וקצב הזרימה. המערכת מאפשרת לחקלאי לפתוח ולסגור את הברז מרחוק במידת הצורך.

באפריל 2007 מכרה בעלת השליטה פולאר השקעות כמחצית מאחזקותיה בטליט לפי שווי של כ-40 מיליון דולר בלבד. כשמכרה 28% ממניות טליט למנכ"ל עזי כץ וקבוצת משקיעים פרטיים מאיטליה תמורת 10 מיליון דולר. ואחר כך מכרה בהדרגה את על אחזקותיה בחברה.

### צמיחה באמצעות רכישות

התחום שבו פעלה החברה, שקיבל את הכינוי ותקשורת בין מכונה למכונה - M2M - Machine to machine, צבר תאוצה והכנסות החברה גדלו מכ-23 מיליון דולר בשנת 2005 ל-130 מיליון ב-2010. בינואר 2011 רכשה החברה את חטיבת ה-M2M של מוטורולה תמורת 26 מיליון דולר. חטיבה זו נוהלה בישראל והיה לה גם מרכז פיתוח, שהפך למכרז הפיתוח של טליט בישראל. בהמשך רכשה עוד 5 חברות תוך שלוש שנים. ביולי 2011 רכשה את GlobalConnect, בינואר 2012 רכשה את חברת Navman Wireless, בדצמבר 2012 נרכשה חברת CrossBridge שלוש הרכישות הללו התבצעו תמורת כ-10 מיליון דולר בסך הכל. בספטמבר 2013 רכשה את חברת ILS Technology האמריקאית תמורת 8.5 מיליון דולר. חברה המספקת פלטפורמת מחשוב ענן, המחברת מערכות מחשוב ארגוניות להתקנים הפועלים בתקשורת מכונה למכונה. בדצמבר 2013 רכשה את חטיבת הרכב של NXP סמיקונדקטורס תמורת 9 מיליון דולר. הטכנולוגיה שנרכשה מ-NXP הייתה פתרון המאפשר ליצרני רכב להטמיע שירותי טלמטיקה ברכבים. את שנת 2014 סיימה החברה עם הכנסות של 294 מיליון דולר.

בקיץ 2015, לאחר שמניותיה של טליט זינקו בתוך שנתיים ב-330%, הגיע שווי החברה לכ-600 מיליון דולר. מנכ"ל ומייסד החברה עוזי כץ הגדיל את החזקותיו בטליט מ-13% ל-20%. באוקטובר 2015, זכתה החברה בחוזה בסך 220 מיליון דולר בבריטניה, במסגרת פרויקט להתקנה של מונים חכמים בבתים ובעסקים בבריטניה. מטרת הפרויקט הייתה לחבר את צרכני הגז והחשמל של בריטניה למונים חכמים.
באוגוסט 2017, לאחר 17 שנים בתפקיד, התפטר כץ מתפקידו כמנכ"ל, לאחר שאתר השקעות חשף כי התחמק מכתב אישום נגדו בארצות הברית, בתחילת שנות ה-90, בנוגע להונאת משכנתאות. את כץ החליף כמנכ"ל מנהל הכספים של החברה יוסי פייט.

במרץ 2019, טליט השלימה את מכירת חטיבת הרכב שלה לחברה סינית תמורת 105 מיליון דולר, החטיבה שנמכרה היוותה כ-20% מהכנסות טליט, וכללה 120 עובדים.

בפברואר 2023, רכשה טליט את חטיבת ה-IoT של קבוצת תאלס והחלה במהלך מיתוג תחת שם חדש - Telit Cinterion. קבוצת תאלס קיבלה 25% ממניות טליט תמורת החטיבה.

קישורים חיצוניים
----------------

ויקישיתוף מדיה וקבצים בנושא **טליט תקשורת** בוויקישיתוף
* 

* אתר האינטרנט הרשמי של טליט תקשורת
* יוסי הטוני, ‏טליט הישראלית תספק פתרון תקשורת צרת פס לטובת קידום "האינטרנט של הדברים", באתר "אנשים ומחשבים", 28 בנובמבר 2013
* טלי ציפורי, ‏"הנפקה בנאסד"ק? אולי רק כשנגיע לשווי של מיליארד ד'", באתר גלובס, 15 במאי 2014
* הדס מגן, ‏אישום פלילי שלא נחשף 26 שנה: הסיפור האמיתי של עוזי כץ, באתר גלובס, 27 באוגוסט 2017

הערות שוליים
------------

1. ↑  אלי סהר, הקבוצה האיטלקית טרייסטה מעוניינת בגודס, באתר הארץ, 25 ביולי 2001
2. ↑  שי שלו, ‏יצרנית הסלולר שפולאר במו"מ לרכישתה - TELIT האיטלקית, באתר גלובס, 10 בנובמבר 2002
3. ↑  גיא הדס, ‏דאי טלקום, החברה-הבת של פולאר, גייסה 15 מיליון אירו מקרן ההשקעות רוטשילד, באתר גלובס, 25 בדצמבר 2002
4. ↑  ערן גבאי, פלאפון הזמינה 85 אלף מכשירי סלולר מפולאר, באתר הארץ, 14 בינואר 2004
5. ↑  גיא הדס, ‏חברה-בת של פולאר תמכור 250 אלף סלולריים ל-TIM האיטלקית ב-20 מיליון אירו, באתר גלובס, 1 ביולי 2003
6. ↑  גיא הדס, ‏דאי טלקום בשליטת פולאר השקעות תייצג את אלקטל בישראל באופן בלעדי, באתר גלובס, 10 בפברואר 2005
7. ↑  גיא הדס, ‏ריטליקס וליפמן ממזגים פעילות דאי טלקום בתחום הפרי פייד, באתר גלובס, 7 באפריל 2003
8. ↑  ערן גבאי, מכשירי Telit עקפו לראשונה את סמסונג: 270 אלף מכשירים נמכרו לפלאפון ב-2005, באתר TheMarker‏, 19 באוקטובר 2005
9. ↑  הדס גייפמן, ‏טליט גייסה ב-AIM כ-44 מיליון דולר לפי שווי של כ-115 מיליון דולר, באתר גלובס, 4 באפריל 2005  
 הדר חורש, הניהול ישראלי, הייצור איטלקי, ההנפקה בלונדון והחלומות - חובקי עולם, באתר הארץ, 28 בפברואר 2005
10. ↑  גיא הדס, ‏טליט מוכרת את השליטה בדאי טלקום תמורת 6.5 מיליון אירו, באתר גלובס, 2 ביולי 2007
11. 1 2  אמיתי זיו, כשהמכונות יתחילו לתקשר, באתר הארץ, 2 בפברואר 2011
12. ↑  אפרת נוימן, פולאר מכרה את השליטה בטליט תמורת 10 מיליון דולר - לפי שווי של 40 מיליון ד', באתר הארץ, 17 באפריל 2007
13. ↑  מיכאל רוכוורגר, פולאר השקעות של זיל פלדמן מימשה שליש מהחזקותיה בטליט תקשורת הנסחרת בלונדון תמורת כ-17.2 מיליון שקל, באתר TheMarker‏, 30 בספטמבר 2007
14. ↑  טלי ציפורי, ‏הבטיחה וקיימה: טליט רוכשת את חטיבת M2M של מוטורולה תמורת 26 מיליון דולר, באתר גלובס, 30 בינואר 2011
15. ↑  אתר למנויים בלבד דרור רייך, רכישה 5 לטליט ב-3 שנים: חברת ILS Technology ב-8.5 מ' ד', באתר TheMarker‏, 8 בספטמבר 2013
16. ↑  אתר למנויים בלבד דרור רייך, טליט רכשה את חטיבת הרכב של NXP תמורת 9 מיליון דולר, באתר TheMarker‏, 25 בדצמבר 2013
17. ↑  אתר למנויים בלבד עמרי זרחוביץ', הכנסות טליט תקשורת ב-2014 הסתכמו ב-294 מיליון דולר - עלייה של 21%, באתר TheMarker‏, 13 בינואר 2015
18. ↑  אתר למנויים בלבד עמרי זרחוביץ', האינטרנט הוליד מולטי-מיליונר חדש: הכירו את עוזי כץ - האיש ששווה 120 מיליון דולר, באתר TheMarker‏, 4 באוגוסט 2015
19. ↑  אתר למנויים בלבד שלי אפלברג, טליט תקשורת זכתה בחוזה של 220 מיליון דולר בבריטניה, באתר TheMarker‏, 19 באוקטובר 2015
20. ↑  הדס מגן, ‏אישום פלילי שלא נחשף 26 שנה: הסיפור האמיתי של עוזי כץ, באתר גלובס, 27 באוגוסט 2017
21. ↑  אתר למנויים בלבד יסמין גואטה, שנה אחרי התפטרות המנכ"ל עוזי כץ - טליט מציגה עלייה של 13% בהכנסות, באתר TheMarker‏, 12 ביולי 2018
22. ↑  שירי חביב ולדהורן, ‏טליט השלימה את מכירת חטיבת הרכב שלה לחברה סינית ב-105 מיליון דולר, באתר גלובס, 4 במרץ 2019
23. ↑  טליט רכשה את חטיבת ה-IoT של תאלס - Techtime - חדשות אלקטרוניקה והייטק, באתר Techtime - חדשות אלקטרוניקה והייטק, ‏27 בפברואר 2023